দার্জিলিং- এ দুর্যোগ, সিকিমে মরশুমের প্রথম তুষারপাত

ওয়েব ডেস্ক: দার্জিলিং-এ টানা বর্ষণ। ভয়াবহ পরিস্থিতি বিভিন্ন এলাকায়। উত্তরবঙ্গের সমস্ত নদীতে জলস্তর বৃদ্ধি। তবে দার্জিলিং-র এই বিপর্যস্ত পরিস্থিতি হলেও সিকিমের ছবি যেন উলাটপুরান। রবিবার পূর্ব সিকিমের নাথু লায় চলতি মরসুমে প্রথম তুষারপাত হল। একদিকে যখন উৎসবের দিন কাটাতে পাহাড়মুখী হয়েছিল পাহাড়প্রেমীরা। তখন একরাশ আতঙ্ক নিয়ে পাহাড় ছাড়তে হচ্ছে সকলকে। অন্যদিকে, সিকিমের ছবি একেবারে অন্যরকম।

স্থানীয় প্রশাসন সূত্রে খবর, রবিবার সকাল থেকে নাথুলায় তুষারপাত শুরু হয়েছে। পুরু বরফের চাদরে ঢেকেছে রাস্তা, বাড়ির ছাদ থেকে গাছপালা। গাড়ি নিয়ে বেরিয়ে মাঝেমধ্যেই থমকে যাচ্ছেন পর্যটকেরা। সাদা চাদর নাকি বরফ তা বোঝার উপায়টুকুও নেই। বরফ নিয়ে খেলা থেকে দেদার ছবি তোলা, সবই চলল।

আরও পড়ুন: আর একটু বৃষ্টিতেই ভাঙতে পারে ভূটানের জলবিদ্যুৎ প্রকল্পের বাঁধ!

পাহাড় ভালো নেই। আজ এই কথাই চলছে মানুষের মুখে মুখে। পর্যটকদের চোখে মুখে আতঙ্ক। শনিবার রাতে একটানা বৃষ্টিই পরিস্থিতি ভয়ানক করে তুলল। মৃতের সংখ্যা ক্রমশ বাড়ছে। যদিও, রাত থেকেই পরিস্থিতির উপর নজর রেখেছে প্রশাসন। মুখ্যমন্ত্রী মমতা বন্দ্যোপাধ্যায় আগামীকাল অর্থ্যাৎ সোমবারই মুখ্যসচিবকে সঙ্গে নিয়ে যাবেন উত্তরবঙ্গে । গোটা পরিস্থিতি নিজে সরেজমিনে খতিয়ে দেখতে চান মুখ্যমন্ত্রী। পাশাপাশি , তিনি পর্যটকদের আশ্বাস দিয়েছেন, আতঙ্কিত হওয়ার প্রয়োজন নেই। প্রশাসন সঙ্গে আছে, নিরাপদে ব্যবস্থা গ্রহণ করা হবে।